ભારતના સૌપ્રથમ હેરિટેજ સિટીમાં જેની ઘણા સમયથી ઉત્સુક્તાપૂર્વક રાહ જોવામાં આવતી હતી તે હિન્દુ આધ્યાત્મિક અને સેવા મેળાનો તા. ૫ જાન્યુઆરી, ૨૦૧૮ ભવ્ય પ્રારંભ થયો. પાશ્ર્ચાત્ય દેશોમાં એવી માન્યતા ફેલાયેલી છે કે હિન્દુ ધર્મમાં ચેરિટીનું વિશેષ મહત્વ નથી અને ભારતીય કોર્પોરેટ જગતમાં પણ સમાજને કંઈક પાછું આપવાની વિશેષ માન્યતા નથી. આ માન્યતાનું ખંડન કરવા માટે જ હિન્દુ આધ્યાત્મિક અને સેવા મેળાનું આયોજન કરવામાં આવ્યું હતું. તા. ૫થી ૮ જાન્યુઆરી દરમિયાન નરસિંહ મહેતા નગર, અમદાવાદના ગુજરાત યુનિવર્સિટી મેદાનમાં યોજાનારા આ મેળાનું ઉદ્ઘાટન પ્રસિદ્ધ વિચારક અને અર્થશાસ્ત્રી એસ. ગુરુમૂર્તિ અને સ્વામી શ્રી અવધેશાનંદ ગીરીજી મહારાજના હસ્તે પ.પૂ. ભાઈશ્રી રમેશભાઈ ઓઝા, પ.પૂ. સ્વામી શ્રી પરમાત્માનંદ સરસ્વતીજી તેમજ જીનચંદ્રસાગર અને પ.પૂ. હેમચંદ્રસાગર સૂરીશ્ર્વરજી મહારાજ સાહેબશ્રીની પ્રેરક ઉપસ્થિતિમાં થયું.